གང་ཤར་ཀུན་གྱི་སེམས་ཉིད་ལས་མ་འདས།།
སེམས་ཉིད་ཡེ་ནས་སྐུ་གསུམ་ངོ་བོར་གྲུབ།
དེ་ལ་ན་རྒྱུ་ན་མཁན་སྡུག་མཁན་དང༌།།
འཆི་རྒྱུ་འཆི་མཁན་ཐ་དད་ག་ལ་ཡོད
དགྲར་སྣང་འདྲེར་འཛིན་འཁྲུལ་པའི་འཆར་སྒོ་ཙམ།།
རྨི་ལམ་སྣང་ཚུལ་དག་དང་མཚུངས་བཞིན་དུ།།
ཨ་འཐས་བདེན་འཛིན་བྱེད་པ་དགོད་རེ་བྲོ།།
འཁྲུལ་མཁན་རང་ངོ་བལྟ་བ་གནད་དུ་ཟབ།།
175

༼༩༽ བསླབ་བྱ་བསྟོད་ཚོགས་བླ་མའི་རྣལ་འབྱོར་ཕྱག་ཆེན་དོན་གསལ་བཅས་ཀྱི་སྐོར།

རོ་སྙོམས་གདམས་ངག་ཟེར་ཡང་འདི་ཀ་ལགས།།
ཕྱག་ཆེན་གཤིས་ལ་སྐྱེ་མེད་གདངས་འགགས་མེད།།
རྩལ་སྣང་སྤྱིཪ་ཡང་འཆར་རྣམས་སྐུ་གསུམ་བཞེད།།
དེ་མཐུན་རྫོགས་ཆེན་ངོ་བོ་ཀ་དག་དང་།།
རང་བཞིན་ལྷུན་གྲུབ་ཐུགས་རྗེ་ཀུན་ཁྱབ་སྟེ།།
སྐུ་གསུམ་དབྱེར་མེད་ཁྲེགས་ཆོད་ཉམས་ལེན་ཡིན།།
དེ་ཡི་ངང་ནས་འོད་གསལ་ཐོད་རྒལ་དོན།།
ལས་རླུང་འཆིང་བྱེད་སྐུ་གསུམ་ཞུགས་སྟངས་དང༌།།
སྒོ་གནད་ཡུལ་གནད་རླུང་རིག་གནད་དང་བཅས།།
གནས་གསུམ་ཆོས་ཉིད་འཁོར་ལོའི་ཉམས་ལེན་ལ།།
ཚུལ་བཞིན་བརྩོན་ན་ཆོས་ཉིད་མངོན་སུམ་འཆར།།
ཉམས་སྣང་གོང་འཕེལ་རིག་གདངས་ཚད་ལ་ཕེབས།།
བལྟ་བྱ་ལྟ་བྱེད་འཆར་དང་མི་འཆར་སོགས།།
ཆོས་ཅན་མཐའ་དག་ཆོས་ཉིད་ཀློང་དུ་ཟད།།
ཐོས་པ་གསུམ་དང་གདེང་བཞི་ལ་སོགས་ཀྱི།།
ཡོན་ཏན་མཐར་ཕྱིན་ཟག་མེད་འོད་ལུས་འགྲུབ།།
གང་འདུལ་ཐུགས་རྗེ་མཁའ་མཉམ་འགྲོ་ལ་འགྱེད།།
ཐོད་རྒལ་འདི་ནི་སྐལ་ལྡན་འགའ་ཙམ་ལས།།
176

དཔེ་དོན་ཟུང་དུ་འབྲེལ་བའི་གདམས་ངག་ནོར་བུའི་ཕྲེང་བ་ཞེས་བྱ་བ།

ཀུན་གྱིས་ཡིད་ཆེས་དཀའ་ཞིང་ཉམས་ལེན་དཀོན།།
ཞལ་རྒྱུན་ལག་ཁྲིད་གནད་བསྣུན་གལ་ཆེར་གདའ།།
དེ་ལྟར་ཕྱག་རྫོགས་ཉམས་ལེན་བརྩོན་རྣམས་ཀྱི།།
ཤོར་ས་བཞི་དང་གྲོལ་ས་གསུམ་ལ་སོགས།།
རྣམ་དབྱེ་མཐའ་ཡས་བཀའ་བརྒྱུད་གོང་མ་ཡིས།།
གསུངས་པ་མང་ཕྱིར་བདག་འདྲས་བརྗོད་མི་དགོས།།
འོན་ཀྱང་གེགས་དང་གོལ་སའི་ཆེ་ཤོས་ནི།།
སེམས་ངོ་རྗེན་པར་མ་འཕྲོད་ལྟ་བ་མིན།།
བློས་བྱས་ཉམས་སྣང་ལ་ཞེན་སྒོམ་པ་མིན།
སྤྱོད་ལམ་དྲན་རིག་མ་ཟིན་སྤྱོད་པ་མིན།།
རེ་དོགས་གཉིས་འཛིན་ཡོད་ན་འབྲས་བུ་མིན།།
བླ་མ་སངས་རྒྱས་མ་མཐོང་དད་གུས་མིན།།
སྙིང་རྗེ་བྱང་སེམས་མེད་ན་ཐེག་ཆེན་མིན།།
གཡོ་སྒྱུ་ངོས་ལྐོག་ཡོད་ན་མ་སྡོམ་མིན།།
བློ་རྒྱུད་ཆོས་དང་མ་འདྲེས་ཆོས་པ་མིན།།
རྐྱེན་ངན་སྒོམ་དང་མི་བསྲེ་སྒོམ་ཆེན་མིན།།
177

༼༩༽ བསླབ་བྱ་བསྟོད་ཚོགས་བླ་མའི་རྣལ་འབྱོར་ཕྱག་ཆེན་དོན་གསལ་བཅས་ཀྱི་སྐོར།

རང་འདོད་ཕུགས་སུ་བཅངས་ན་འགྲོ་དོན་མིན།།
ཤི་རུང་གསོན་རུང་མི་འབད་ཉམས་ལེན་མིན།།
མིན་ཡང་ཡིན་པར་རློམ་མཁན་མང་བར་གདའ།།
༈ ལྟ་བ་ཇི་ལྟར་མཐོ་བཞིན་རྒྱུ་འབྲས་ཞིབ།།
ཉམས་རྟོགས་གོང་དུ་འཕེལ་བཞིན་ཐོ་ཅོ་ཆུང་།།
རང་རྒྱུད་ཇི་ལྟར་དུལ་བཞིན་དག་སྣང་ཆེ།།
ཡོན་ཏན་སྐྱེ་བཞིན་དམན་ས་ཟིན་དུ་འགྲོ།༎
བླ་མ་ཡུན་རིང་བསྟེན་བཞིན་མོས་གུས་འཕེལ།།
ཐོས་བསམ་རྒྱ་ཆེ་བཞིན་དུ་ཁེངས་སེམས་མེད།།
རྙེད་བཀུར་གྲགས་འདོད་ཆུང་དུ་གང་སོང་བ།།
འདི་འདྲ་གྲུབ་རྟགས་ཀུན་གྱི་མཆོག་གྱུར་ཡིན།།
ལམ་རྟགས་ཡོན་ཏན་འདི་བཞིན་མ་ལྡན་ན།།
ཐོས་པ་ཇི་ཙམ་ཆེ་བ་ང་རྒྱལ་འཕེལ།།
བསྒྲུབ་ཡུན་ཇི་ཙམ་རིང་བཞིན་སྡུག་ཡུས་ཆེ།།
ཡི་དམ་ལྷ་ཞལ་མཐོང་ཡང་བཟང་འཁྲུལ་ཙམ།།
མངོན་ཤེས་ཐོགས་མེད་ཡོད་ཀྱང་མོ་མ་འདྲ།།
རྫུ་འཕྲུལ་སྣ་ཚོགས་སྟོན་ཡང་མིག་འཕྲུལ་མཚུངས།།
178

དཔེ་དོན་ཟུང་དུ་འབྲེལ་བའི་གདམས་ངག་ནོར་བུའི་ཕྲེང་བ་ཞེས་བྱ་བ།

འགྲོ་དོན་ཟེར་ཡང་རྙེད་གྲགས་བསྒྲུབ་ཐོབ་རང༌།།
ལྟ་བུའི་བདུད་ཀྱིས་ཆོས་པ་བསླུས་པ་མང༌།།
ཟག་བཅས་ཡོན་ཏན་ཕྲན་བུ་སྐྱེས་པ་ལ།།
ངར་འཛིན་ཁེངས་སེམས་རང་མཐོང་ཆེར་སྐྱེས་ཏེ།།
གེགས་ལ་གེགས་སུ་མ་ཤེས་འཕྲུལ་ཕྱིར་འབྲང༌།།
ཆོས་པའི་ཕུང་ས་ཐམས་ཅད་འདི་ན་གདའ།།
ཤོར་ས་གོལ་ས་ཆེ་ཤོས་འདི་འདྲས་བྱེད།།
རྐྱེན་དང་བར་ཆོད་ཐམས་ཅད་འདི་ལས་འབྱུང༌།།
དེ་ཕྱིར་ངར་འཛིན་འདུལ་ཐབས་ག་ལ་རེ།།
༈ གང་ཞིག་གེགས་སྐྱོན་མེད་པར་ཉམས་བླངས་ན།
རྣལ་འབྱོར་བཞི་དང་ས་བཅུ་ལམ་ལྔ་སོགས།།
ཡོན་ཏན་མ་ལུས་དབྱར་གྱི་རྩི་ཐོག་བཞིན།
དུས་ལ་བབས་པས་འབད་མེད་ལྷུན་གྱིས་གྲུབ།།
ཐུན་མོང་ཐེག་པའི་ལམ་ལྔ་ས་བཅུ་སོགས།
བྱང་ཕྱོགས་སོ་བདུན་ཡོན་ཏན་མཐའ་དག་ཀུན།།
སྔགས་ཀྱི་ཐེག་ཆེན་མྱུར་ཟབ་ས་ལམ་འདིར།།
གྲངས་མེད་གསུམ་སོགས་མི་འགྱངས་ཅིག་ཅར་བགྲོད།།
179

བསླབ་བྱ་བསྟོད་ཚོགས་བླ་མའི་རྣལ་འབྱོར་ཕྱག་ཆེན་དོན་གསལ་བཅས་ཀྱི་སྐོར།

རྩེ་གཅིག་གསུམ་ལ་མཉམ་གཞག་རང་དབང་ཐོབ།།
སྤྲོས་བྲལ་གསུམ་གྱིས་མཉམ་རྗེས་དབྱེར་མེད་འགྲུབ།།
རོ་གཅིག་གསུམ་ལ་སྣང་སེམས་གཉིས་སྣང་བགྲོད།།
བསྒོམ་མེད་གསུམ་གྱིས་ཤེས་སྒྲིབ་མཐའ་དག་བྲལ།།
ཚོགས་ཀྱི་ལམ་གསུམ་སྔོན་འགྲོའི་སྐབས་ནས་གྲོལ།།
སྦྱོར་ལམ་གསུམ་ནི་རྩེ་གཅིག་གསུམ་གྱིས་བགྲོད།།
སྤྲོས་བྲལ་དུས་ཚེ་མཐོང་ལམ་ཡེ་ཤེས་བརྙེས།།
སྒོམ་ལམ་ས་བཅུ་རོ་གཅིག་གསུམ་གྱིས་ཐོབ།།
བསྒོམ་མེད་མི་སློབ་མཐར་སོན་ནང་གི་ས།།
བཅུ་གཅིག་བཅུ་གཉིས་བཅུ་གསུམ་སྐད་ཅིག་བགྲོད།།
སྐུ་གསུམ་གོ་འཕང་མཆོག་བརྙེས་གཞན་དོན་མཛད།།
༈ འགའ་ཞིག་ཕར་ཕྱིན་ཐེག་པའི་ས་ལམ་གྱི།།
ཡོན་ཏན་བརྒྱ་ཕྲག་མང་པོ་གསུངས་པ་རྣམས།།
སྔགས་ཀྱི་ཉེ་ལམ་འདིར་བཞུགས་རྣལ་འབྱོར་ལ།།
མངོན་པར་མི་སྣང་ཞེས་སུ་བསྐུར་འདེབས་ཀྱང༌།།
180

དཔེ་དོན་ཟུང་དུ་འབྲེལ་བའི་གདམས་ངག་ནོར་བུའི་ཕྲེང་བ་ཞེས་བྱ་བ།

ཕྱི་རོལ་ཕལ་པའི་ངོ་ལ་མི་སྣང་མང༌།།
ཁྱུང་ཕྲུག་སྒོང་ངར་གཤོག་དྲུག་རྒྱས་པ་དང༌།།
སེངྒེ་མངལ་ན་རྩལ་གསུམ་རྫོགས་པ་ལྟར།།
རྣལ་འབྱོར་ལུས་རྒྱ་གྲོལ་དང་ཡོན་ཏན་སྣང་།།
དེ་སྐད་ཟབ་མོའི་རྒྱུད་སྡེ་རྣམས་ལས་གསུངས།།
རྣལ་འབྱོར་བཞི་དང་ས་ལམ་སྦྱར་བཤད་སོགས།།
ཞིབ་རྒྱས་མ་ལུས་སྒྲུབ་བརྒྱུད་གོང་མ་རྣམས།།
ཇི་བཞིན་མངོན་དུ་གྱུར་ནས་གསུངས་པ་ལས།།
ལྷག་པ་བདག་འདྲས་བརྗོད་རྒྱུ་ག་ལ་མཆི།།
ཚུལ་བཞིན་ཉམས་སུ་ལེན་པའི་སྐལ་ལྡན་ལ།།
ཡོང་ཡོང་ཐོབ་ཐོབ་བཤད་པ་མི་དགོས་པར།།
ཡོན་ཏན་མངོན་གྱུར་རང་ལ་འབྱུང་བས་ན།།
དེ་ཕྱིར་ཉམས་ལེན་ཁོ་ནས་ཆོག་པར་འགྲོ།
༈ དེ་ལྟའི་ལམ་རྟགས་མཐའ་རུ་མ་ཕྱིན་པར།།
ཚེ་ཡི་འདུ་བྱེད་ཟད་པར་ཉེ་བ་ན།།
འཆི་རྐྱེན་མ་ངེས་འཆི་དུས་མི་ཐིངས་པས།།
རྟག་ཏུ་འཆི་ཁའི་ཉམས་ལེན་གྲབས་ཆུད་བྱ།།
181

༼༩༽ བསླབ་བྱ་བསྟོད་ཚོགས་བླ་མའི་རྣལ་འབྱོར་ཕྱག་ཆེན་དོན་གསལ་བཅས་ཀྱི་སྐོར།

རིང་བའི་འཆི་ལྟས་རིམ་གྲོས་སླུས་ཚུལ་སོགས།།
འདི་རུ་མ་བརྗོད་ཉེ་བའི་འཆི་ལྟས་ནི།།
རླུང་ལྔ་མལ་འཆུག་འཁོར་བའི་རྩ་མདུད་འཇིག།
ས་ཁམས་ཆུར་ཐིམ་ལུས་ཀྱིས་འཚོ་མི་ཐུབ།
ཤེས་པ་བྱིང་ཞིང་སྨིག་རྒྱུའི་འོད་གསལ་འཆར།།
ཆུ་ཁམས་མེར་ཐིམ་ཁ་སྣའི་ཆུ་ཆད་སྐམ།།
ཤེས་པ་རབ་འཚུབས་འོད་གསལ་དུ་བ་འཆར།།
མེ་ཁམས་རླུང་ཐིམ་ཕྱི་རོལ་སྣང་བ་འགགས།།
འོད་གསལ་སྲིན་བུ་མེ་ཁྱེར་ལྟ་བུ་འཆར།།
རླུང་ཁམས་རྣམ་ཤེས་ལ་ཐིམ་དབུགས་བརྩེགས་སྡུད།།
འོད་གསལ་སྒྲོན་མེ་འབར་བ་ལྟར་མཐོང་ཞིང༌།།
ཟུག་རྔུ་ཆེ་དང་འཁྲུལ་སྣང་སྣ་ཚོགས་འཆར།།
དཀར་ཆ་ཐུར་འབབ་དཀར་ལམ་སྣང་བའི་ཚེ།།
ཞེ་སྡང་ལས་གྱུར་རྟོག་པ་སོ་གསུམ་འགག།
དམར་ཆ་གྱེན་ལྡོག་དམར་ལམ་སྣང་བ་འཆར།།
འདོད་ཆགས་ལས་གྱུར་རྟོག་པ་བཞི་བཅུ་འགག།
182

དཔེ་དོན་ཟུང་དུ་འབྲེལ་བའི་གདམས་ངག་ནོར་བུའི་ཕྲེང་བ་ཞེས་བྱ་བ།

སྙིང་ཁར་ཕྲད་པས་ནག་ལམ་སྣང་བ་ན།།
གཏི་མུག་རྟོག་པ་བདུན་འགག་དེ་ཡི་ཚེ།།
དཀར་དམར་རླུང་སེམས་ལྷན་ཅིག་འདུས་པའི་མཐུས།།
གཞི་ཡི་འོད་གསལ་དར་ཅིག་འཆར་འགྱུར་བས།།
དེ་ལ་དལྟའི་སྒོམ་གྱིས་བསླབ་ནུས་ན།།
ཡར་གྱི་ཟང་ཐལ་མཆོག་ཏུ་སྐད་ཅིག་གྲོལ།།
དེ་ཚེ་སྒོམ་གྱི་དྲན་རིག་མ་བསླབ་ན།།
དཀར་ཆ་གསང་ལམ་དམར་ཆ་སྣ་སྒོར་བབས།།
རྣམ་ཤེས་དབང་པོའི་སྒོ་དགུ་གང་རུང་འཐོན།།
ལུས་ནང་དབུགས་ཆད་ལུས་སེམས་སོ་སོར་གྱེས།།
སྒྲ་འོད་ཟེར་གསུམ་སྣ་ཚོགས་འཆར་བ་དང༌།།
རྙིང་ལུགས་ལྟར་ན་ཞི་ཁྲོའི་ལྷ་ཚོགས་འཆར།།
གཞན་ཡང་སོ་སོའི་གོམས་འདྲིས་ཐ་དད་དང༌།།
དགེ་སྡིག་གང་ལ་འདྲིས་པ་དེ་ཚུལ་དང༌།།
མཐུན་པའི་འཆར་སྒོ་བརྗོད་ཀྱིས་མི་ལངས་མོད།།
ཐམས་ཅད་ཀུན་ལ་རང་སེམས་འཆར་སྒོ་ཉིད།།
ཡིན་པར་ཤེས་ན་རྣམ་ཤེས་གྲོལ་འགྱུར་ཡང༌།།
བག་ཆགས་ངན་པའི་སྟོབས་ཤུགས་དབང་བཙན་པས།།
183

བསླབ་བྱ་བསྟོད་ཚོགས་བླ་མའི་རྣལ་འབྱོར་ཕྱག་ཆེན་དོན་གསལ་བཅས་ཀྱི་སྐོར།

སྒོམ་གྱིས་མི་སློབ་ཨ་འཐས་འཁྲུལ་མཁན་མང་།།
ཆོས་ཉིད་བར་དོ་རང་ངོ་མ་ཤེས་པས།།
སྣང་བ་དེ་དག་གར་སོང་ཆ་མེད་ཡལ།།
དེ་ནས་སྲིད་པ་བར་དོའི་སྣང་བ་ཤར།།
ཡིད་ལུས་དབང་པོ་ཀུན་ཚང་ཐོགས་མེད་རྒྱུ།།
ཟས་སུ་དྲི་ཟ་རྫུ་འཕྲུལ་མངོན་ཤེས་ལྡན།།
ཡ་ངའི་གཡང་གསུམ་འཇིགས་པའི་དགྲ་བཞིས་མནར།།
མ་ངེས་རྟགས་དྲུག་ལ་སོགས་ཀུན་འབྱུང་ཞིང༌།།
བྱ་སྒྲོ་རླུང་ཁྱེར་བཞིན་དུ་དབང་མེད་འཁྱམས།།
སྣ་ཚོགས་སྡུག་བསྔལ་ཚོར་བ་གཞན་ལས་རགས།།
བདུན་ཚིགས་བདུན་གྱི་ཕྱེད་ཙམ་ཚུན་ཆོད་དུ།།
ཚེ་འདིའི་བག་ཆགས་ཤས་ཆེ་ཟིན་སླ་ཞིང༌།།
དེ་འདས་ཕན་ཆད་སྐྱེ་བ་ཕྱི་མ་ཡི།།
སྣང་བ་དབང་བཙན་དེ་ནས་བསྒྱུར་བར་དཀའ།།
དེ་ཕྱིར་དགེ་བ་མྱུར་ཁྱད་གནད་འདི་ཡིན།།
འདི་དུས་འགྲོ་བ་རིགས་དྲུག་གར་སྐྱེ་རྒྱུའི།།
རྣམ་བྱང་འོད་ཀྱི་ལམ་དང་སྐྱེ་གནས་ཀྱི།།
བཀོད་པ་ཐ་དད་མཐོང་ཚུལ་འདི་ལྟ་སྟེ།།
184

དཔེ་དོན་ཟུང་དུ་འབྲེལ་བའི་གདམས་ངག་ནོར་བུའི་ཕྲེང་བ་ཞེས་བྱ་བ།

ལྷ་རུ་སྐྱེ་ན་གཞལ་ཡས་ཁང་པ་དང༌།།
ལྷ་མིན་དམག་འཁྲུག་མི་ལ་ཡུལ་གྲོང་སྣང༌།།
བྱོལ་སོང་བྲག་ཕུག་ཡི་དྭགས་གྲོག་སྟོང་དང༌།།
དམྱལ་བ་ལྕགས་ཁང་ལ་སོགས་མཐོང་འགྱུར་ཞིང༌།།
ཁྱད་པར་ཕ་མ་ཆགས་སྤྱོད་མཐོང་བ་ལ།།
ཆགས་སྡང་རྟོག་པ་སྐྱེས་ནས་མངལ་འཇུག་པས།།
དེ་ལ་མངལ་སྒོ་དགག་པའི་གདམས་པ་ཡང༌།།
རང་ཉིད་ཉམས་ལེན་གང་ལ་གོམས་པ་ཡི།
རབ་ཀྱིས་རྫོགས་རིམ་ཕྱག་རྫོགས་སྟོང་ཉིད་དང༌།།
འབྲིང་གིས་བསྐྱེད་རིམ་ཐ་མས་ཞེན་ལོག་བསྒོམ།།
ཡང་ན་བླ་མ་ཡབ་ཡུམ་བསྒོམ་པ་སོགས།།
ཐ་མལ་ཆགས་སྡང་མི་སྐྱེའི་ཐབས་ལ་འབད།།
མངལ་སྒོ་ཁེགས་པར་མ་ནུས་སྐྱེ་གནས་འདེམས།།
མི་ལུས་ཆོས་ལྡན་སྐྱེ་བའི་རྟེན་འབྲེལ་བསྒྲིགས།།
ཡང་ན་དག་པའི་ཞིང་དུ་འདུན་པས་འཕོ།།
དེ་ལྟར་བར་དོའི་གདམས་པ་ཐམས་ཅད་ཀྱི།།
185

༼༩༽ བསླབ་བྱ་བསྟོད་ཚོགས་བླ་མའི་རྣལ་འབྱོར་ཕྱག་ཆེན་དོན་གསལ་བཅས་ཀྱི་སྐོ

གཙོ་བོར་སྐྱེ་གནས་བར་དོའི་སྐབས་འདིར་རེམས།།
དེ་བས་ད་ལྟ་རང་དབང་ཡོད་དུས་འདིར།།
ཤི་ནས་དགེ་ལ་རེ་ཡང་ཕྱིས་ཏེ་ཐལ།།
དེས་ན་ཟབ་ལམ་ཆོས་དྲུག་གདམས་པ་དང༌།།
བར་དོའི་འཕྲང་སྒྲོལ་དགྲ་བཞི་ལམ་ཁྱེར་དང༌།།
ཐོས་གྲོལ་ལ་སོགས་གདམས་པ་གང་མོས་རྣམས།།
ལོང་ཁྱབ་ཡོད་རིང་རྒྱུད་ལ་འདྲིས་པར་བྱ།།
མདོར་ན་འདི་ཕྱི་བར་དོ་ཐམས་ཅད་དུ།།
།ས་ངེས་ཤེས་པ་རང་སེམས་གཉུག་མའི་གཤིས།།
བཟོ་མེད་ལྟུག་པའི་སྐྱོང་ཚུལ་འདི་ཉིད་ནི།།
གདམས་པ་ཀུན་གྱི་ནང་ནས་མཆོག་རབ་ལགས།།
དེ་ཉིད་ངང་ནས་སྒོ་གསུམ་སྐད་ཅིག་ཀྱང༌།།
སྙོམ་ལས་མི་བྱ་སྤྲོས་བཅས་སྤྲོས་མེད་ལ།།
རྒྱུན་དུ་བརྩོན་པས་འཆི་ཁར་འགྱོད་མེད་འཚལ།།
དགེ་སྦྱོར་གང་བྱེད་འགྲོ་ལ་ཕན་ཕྱིར་དུ།།
སེམས་བསྐྱེད་རྩིས་ཟིན་བསྔོ་སྨོན་རྒྱ་ཡིས་གདབ།།
རང་གིས་རང་ཉིད་ཆོས་ལ་དགོས་པར་མཛོད།།
186

དཔེ་དོན་ཟུང་དུ་འབྲེལ་བའི་གདམས་ངག་ནོར་བུའི་ཕྲེང་བ་ཞེས་བྱ་བ།

༈ དེ་ལྟར་ཁྱེད་ཀྱི་ཇི་སྐད་བསྐུལ་བ་བཞིན།།
གདམས་པའི་ཟབ་གནད་འགག་དོན་མདོར་བསྡུས་ཙམ།།
ཡི་གེ་བྲིས་ནས་ཕུལ་བ་འདི་བཞིན་དུ།།
ཐུགས་ལ་སྦྱོར་མཛོད་རྒྱུད་ལ་འདྲེས་ངེས་མཛོད།།
རྒྱས་བཤད་སྤྲོ་བར་བདག་གིས་ནུས་མིན་ཡང་།།
ཉམས་སུ་ལེན་ཚུལ་འདི་ཀས་མ་ཆོག་མེད།།
དངོས་སུ་འཕྲད་ཀྱང་བསྟན་རྒྱུ་འདི་ལས་ཅི།།
དེས་ན་འདི་ཉིད་ཐུགས་ལ་འཇག་པར་ཞུ།།
སྐྱེ་བ་འདི་ནས་ཚེ་རབས་ཐམས་ཅད་དུ།
མི་འབྲལ་ཟབ་དོན་ཆོས་ཀྱི་དགའ་སྟོན་ལ།།
ལྷན་ཅིག་སྤྱོད་པས་མཁའ་ཁྱབ་སེམས་ཅན་ཀུན།།
སྐུ་གསུམ་གོ་འཕང་མཆོག་ལ་འཁོད་པར་སྨོན།།
ཞེས༑ བྱང་ཕྱོགས་རྔོད་ཀྱི་ཡུལ་ནས། བླ་མ་དགེ་སློང་མཚོ་སྐྱེས་ལྷུན་གྲུབ་པའི་བཞེད་པ་
སྐོང་ཕྱིར་ཕུལ་བ་དགེའོ།།
187

བསླབ་བྱ་བསྟོད་ཚོགས་བླ་མའི་རྣལ་འབྱོར་ཕྱག་ཆེན་དོན་གསལ་བཅས་ཀྱི་སྐོར།